钦定古今图书集成/理学汇编/文学典/第053卷 > 秦系
## 钦定古今图书集成/理学汇编/文学典/第053卷 > 秦系

按《唐书》本传：“秦系，字公绪，越州会稽人。天宝末，避乱
剡溪，北都留守薛兼训奏为右卫率府仓曹参军，不
就。客泉州。南安有九日山，大松百馀章，俗传东晋时
所植。系结庐其上，穴石为研，注《老子》，弥年不出。刺史
薛播数往见之，岁时致羊酒，而系未尝至城门。姜公
辅之谪，见系辄穷日不能去，筑室与相近，忘流落之”
苦。公辅卒，妻子在远，系为葬山下。张建封闻系之不
可致，请就加校书郎，与刘长卿善，以诗相赠答。权德
舆曰：“‘长卿自以为五言长城，系用偏师攻之，虽老益
壮’。其后东度秣陵，年八十馀卒。南安人思之，为立于
亭，号其山为高士峰”云按《全唐诗话》，系字公绪，会稽人，隐泉州南安九日山。
张建封闻系不可致，就加校书郎。自号东海钓客，与
刘长卿善。权德舆曰：“长卿自以为五言长城，系用偏
师攻之矣。”韦答系云：“知掩山扉三十秋，鱼须翠碧满
床头。莫道谢公方在郡，五言今日为君休。”盖以五言
得名久矣。年八十馀岁卒。南安人号其峰为高士峰。
系家剡山，向隐一纪。大历五年，人或以其文闻于留
守薛公，无何，奏系右卫率府仓曹参军，意所不欲，以
疾辞免，因将命者献诗云：“由来那敢议轻肥，散发行
歌自《采薇》。逋客未能忘野兴，辟书令遣脱荷衣。家中
匹妇空相笑，池上群鸥尽欲飞。更乞大贤容小隐，益
看愚谷有光辉。”